**Υ.Ο. ΤΔΔΠ 15.06.004**

**ΕΙΣΗΓΗΤΙΚΗ ΕΚΘΕΣΗ**

**Ο περί του Ελέγχου της Ανάληψης Εργασίας στον Ιδιωτικό Τομέα**

**από Πρώην Κρατικούς Αξιωματούχους και Ορισμένους Πρώην Υπαλλήλους**

**του Δημόσιου και του Ευρύτερου Δημόσιου Τομέα**

**(Τροποποιητικός) Νόμος του 2021**

Ο περί του Ελέγχου της Ανάληψης Εργασίας στον Ιδιωτικό Τομέα από Πρώην Κρατικούς Αξιωματούχους και Ορισμένους Πρώην Υπαλλήλους του Δημόσιου και του Ευρύτερου Δημόσιου Τομέα Νόμος (Ν. 114(Ι)/2007) αποσκοπεί στη ρύθμιση του ελέγχου ανάληψης εργασίας στον ιδιωτικό τομέα από πρώην κρατικούς αξιωματούχους και ορισμένους πρώην υπαλλήλους του δημόσιου και του ευρύτερου δημόσιου τομέα για περίοδο δύο ετών από την ημέρα αποχώρησης ή αφυπηρέτησής τους. Ο όρος «ανάληψη εργασίας», βάσει του άρθρου 2 του Νόμου, αφορά την επαγγελματική ενασχόληση ή την προσφορά εργασίας, πλήρως ή μερικώς, με αμοιβή ή με οποιοδήποτε άλλο αντάλλαγμα, σε μόνιμη ή προσωρινή βάση, σε εργοδότη του ιδιωτικού τομέα και δεν περιλαμβάνει την ενασχόληση ή την προσφορά εργασίας χωρίς αμοιβή ή χωρίς οποιοδήποτε αντάλλαγμα σε μη κερδοσκοπικούς οργανισμούς.

2. Ο αρχικός Νόμος, ο οποίος ψηφίστηκε μετά από Πρόταση Νόμου, κάλυπτε περιορισμένο αριθμό κρατικών αξιωματούχων και υπαλλήλων με αποφασιστικής φύσεως αρμοδιότητες και εξουσία χάραξης πολιτικής, δηλαδή Υπουργούς, Προέδρους Διοικητικών Συμβουλίων Νομικών Προσώπων Δημοσίου Δικαίου (ΝΠΔΔ), επιτρόπους, ρυθμιστές, Γενικούς Διευθυντές Υπουργείων, Διευθυντές Τμημάτων, Γενικούς Διευθυντές και Διευθυντές τμημάτων ΝΠΔΔ.

3. Με τροποποίηση του Νόμου το 2019, πάλιν κατόπιν Πρότασης Νόμου, προέκυψαν, μεταξύ άλλων, οι πιο κάτω αλλαγές:

(α) διευρύνθηκε το πεδίο εφαρμογής του Νόμου αναφορικά με τα ελεγχόμενα πρόσωπα, με τη συμπερίληψη και άλλων κρατικών αξιωματούχων (τον Κυβερνητικό Εκπρόσωπο, τον Γενικό Ελεγκτή της Δημοκρατίας, τον Βοηθό Γενικού Ελεγκτή της Δημοκρατίας, τον Αρχηγό της Αστυνομίας, τον Υπαρχηγό της Αστυνομίας, τον Διευθυντή του Γραφείου του Προέδρου της Δημοκρατίας, τον Γραμματέα του Υπουργικού Συμβουλίου και εφόρους), καθώς και όλων των υπαλλήλων του δημόσιου και ευρύτερου δημόσιου τομέα, δηλαδή υπάλληλους υπουργείων, τμημάτων, υπηρεσιών ή οργανισμών δημοσίου δικαίου που υπηρετούν σε θέση στην Κλίμακα Α13 και άνωή και σε αντίστοιχη με αυτήν Κλίμακα.

(β) Προστέθηκε δυνατότητα στην ειδική επιτροπή που εξετάζει τις αιτήσεις που υποβάλλονται, να καλεί αυτεπάγγελτα ή κατόπιν καταγγελίας οποιοδήποτε υπάλληλο του δημοσίου ή του ευρύτερου δημόσιου τομέα ο οποίος έχει συμπληρώσει την ηλικία υποχρεωτικής αφυπηρέτησης ή έχουν τερματιστεί οι υπηρεσίες του για οποιοδήποτε λόγο, ανεξαρτήτως μισθοδοτικής κλίμακας, για να συμμορφωθεί με τις διατάξεις του Νόμου, εφόσον η ίδια κρίνει ότι ενδεχομένως να επηρεάζεται το δημόσιο συμφέρον από τη χρησιμοποίηση προνομιακής πληροφόρησης, την οποία το πρόσωπο αυτό κατείχε λόγω της θέσης που είχε, προς όφελος Νομικών Προσώπων Ιδιωτικού Δικαίου (ΝΠΙΔ) ή φυσικών προσώπων και ενάντια στο κράτος και το δημόσιο συμφέρον.

(γ) Προστέθηκε, περαιτέρω, διάταξη που προβλέπει ότι σε περίπτωση που υπάλληλος του δημοσίου ή του ευρύτερου δημόσιου τομέα, ανεξαρτήτως μισθοδοτικής κλίμακας, υποβάλλει αίτηση για οικειοθελή πρόωρη αφυπηρέτηση, το εκάστοτε αρμόδιο όργανο εξέτασης της εν λόγω αίτησης, εφόσον κρίνει ότι ενδεχομένως να επηρεάζεται το δημόσιο συμφέρον από τη χρησιμοποίηση προνομιακής πληροφόρησης, την οποία το πρόσωπο αυτό κατείχε λόγω της θέσης που είχε προς όφελος ΝΠΙΔ ή φυσικών προσώπων και ενάντια στο κράτος και το δημόσιο συμφέρον, οφείλει να ενημερώσει τον υπάλληλο ότι σε περίπτωση που προτίθεται να αναλάβει εργασία στον ιδιωτικό τομέα, οφείλει να υποβάλει αίτηση στην αρμόδια Επιτροπή. Το όργανο αυτό οφείλει επίσης να ενημερώσει σχετικά την Επιτροπή ούτως ώστε η ίδια να γνωρίζει ότι σε περίπτωση που ο εν λόγω υπάλληλος προτίθεται να αναλάβει εργασία στον ιδιωτικό τομέα, οφείλει να συμμορφώνεται με τις διατάξεις του Νόμου.

4. Μετά την τροποποίηση του εν λόγω Νόμου, ο Γενικός Διευθυντής του Υπουργείου Δικαιοσύνης και Δημόσιας Τάξεως, με επιστολή του προς το Υπουργείο Οικονομικών αναφέρθηκε σε επιστολή / γνωμάτευση του Γενικού Εισαγγελέα της Δημοκρατίας που δόθηκε στο Υπουργείο του, σύμφωνα με την οποία τα μέλη της Αστυνομίας εκφεύγουν του πεδίου εφαρμογής του περί του Ελέγχου της Ανάληψης Εργασίας στον Ιδιωτικό Τομέα από Πρώην Κρατικούς Αξιωματούχους και Ορισμένους Πρώην Υπαλλήλους του Δημόσιου και του Ευρύτερου Δημόσιου Τομέα Νόμου. Σύμφωνα, ωστόσο, με τη γνωμάτευση, με βάση το Προοίμιο του Νόμου, που επεξηγεί αναλυτικά τον σκοπό της νομοθεσίας και λαμβάνοντας υπόψη ότι ο όρος «κρατικός αξιωματούχος» περιλαμβάνει τον Αρχηγό και τον Υπαρχηγό της Αστυνομίας, προκύπτει ότι ήταν σαφέστατα πρόθεση του νομοθέτη όπως ο υπό αναφορά Νόμος αφορά και τα μέλη της Αστυνομίας, των οποίων η μισθοδοσία καλύπτεται από το κρατικό μισθολόγιο. Με την ίδια γνωμάτευση, γίνεται εισήγηση όπως, σε περίπτωση που η εκτελεστική εξουσία επιθυμεί τη συμπερίληψη των μελών της Αστυνομίας στο πεδίο εφαρμογής του Νόμου, προωθηθεί σχετικό τροποποιητικό νομοσχέδιο από το Υπουργείο Οικονομικών, ως το αρμόδιο Υπουργείο.

5. Σύμφωνα με το Προοίμιο του Νόμου, απώτερος στόχος είναι η προστασία του δημοσίου συμφέροντος από τη χρησιμοποίηση προνομιακής πληροφόρησης την οποία τα πρόσωπα αυτά κατέχουν λόγω της θέσης που είχαν, προς όφελος ΝΠΙΔ ή φυσικών προσώπων και ενάντια στο κράτος, η αποτροπή των πιο πάνω προσώπων από το να ενεργούν για το προσωπικό τους συμφέρον ή για το συμφέρον του μελλοντικού εργοδότη τους και συνεπώς ενάντια στο δημόσιο συμφέρον, κατά τη διάρκεια της θητείας τους ή εργοδότησής τους στη δημόσια υπηρεσία, η πρόληψη και καταπολέμηση της διαπλοκής και διαφθοράς στη δημόσια ζωή, καθώς και η διαφύλαξη της πίστης του κοινού στην ακεραιότητα των κρατικών υπηρεσιών. Αναφέρει, επίσης, ότι οπεριορισμός του δικαιώματος στην ιδιωτική ζωή των ελεγχόμενων προσώπων δικαιολογείται από αποχρώντες λόγους δημοσίου συμφέροντος και εμπίπτει εντός των ορίων της αναλογικότητας.

6. Δεδομένης της προαναφερόμενης γνωμάτευσης του Γενικού Εισαγγελέα της Δημοκρατίας, αλλά και της τροποποίησης του Νόμου το 2019, με την οποία διευρύνθηκε το πεδίο εφαρμογής του Νόμου, με τη συμπερίληψη ως ελεγχόμενων προσώπων όλων των υπαλλήλων τόσο της δημόσιας υπηρεσίας όσο και των οργανισμών δημοσίου δικαίου Κλίμακας Α13 και άνω και ειδικότερα, της δυνατότητας που δόθηκε στην Ειδική Επιτροπή να ελέγχει αυτεπάγγελτα ή κατόπιν καταγγελίας οποιοδήποτε υπάλληλο του δημόσιου και του ευρύτερου δημόσιου τομέα, ανεξαρτήτως μισθολογικής κλίμακας, για σκοπούς προστασίας του δημοσίου συμφέροντος, κρίνεται ότι θα μπορούσε με βάση τα διαμορφωθέντα δεδομένα, να δικαιολογηθεί η συμπερίληψη και των μελών της Αστυνομίας, στο πεδίο εφαρμογής του εν λόγω Νόμου.

7. Με βάση τα όσα αναφέρονται πιο πάνω, το Τμήμα Δημόσιας Διοίκησης και Προσωπικού ετοίμασε σχετικό Νομοσχέδιο, το οποίο έτυχε του αναγκαίου νομοτεχνικού ελέγχου από τη Νομική Υπηρεσία και εγκρίθηκε από το Υπουργικό Συμβούλιο στη συνεδρία του ημερομηνίας 02.12.2021.

**YΠΟΥΡΓΕΙΟ ΟΙΚΟΝΟΜΙΚΩΝ**

**ΛΕΥΚΩΣΙΑ**

20 Ιανουαρίου, 2022